《读书吟示铉》
宋代·彭龟年

吾闻读书人，惜气胜惜金。
累累如贯珠，其声和且平。
忽然低复如，似绝反可听。
有时静以默，想见紬绎深。
心潜与理会，不觉咏叹淫。
昨夕汝读书，历响惊四邻。
方其气盛时，声能乱狂霖。
倏忽气已竭，口亦遂绝吟。
体疲神自昏，思虑那得清。
定能更隽永，温故而知新。
永歌诗有味，三复意转精。
勉汝讽诵余，且学思深湛。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。